Súradnice: 49°5′59.51″S 19°26′44.26″V﻿ / ﻿49,0998639°S 19,4456278°V﻿ / 49.0998639; 19.4456278

**Vodný park Bešeňová** je rekreačné stredisko pri obci Bešeňová v okrese Ružomberok. Zariadenie s celoročnou prevádzkou má vybudovanú sieť krytých i vonkajších bazénov, toboganov, wellness, ubytovacích i stravovacích kapacít i kongresových priestorov.

Poloha
------

Areál s rozlohou 6 ha sa nachádza v západnej časti Liptovskej kotliny na okraji Bešeňovej, priamo pod Vodnou nádržou Bešeňová. Z Ružomberka je Vodný park vzdialený 9 km, z Liptovského Mikuláša 20 km. V blízkosti prebieha diaľnica D1 a železnica Žilina – Košice. Prístupný je cestou cez obec Bešeňová.

História
--------

S využívaním geotermálnej energie v Liptovskej kotline sa začalo po vybudovaní vrtu v roku 1987. V hĺbke 1 998 m narazili na zdroj geotermálnej vody. Prvé bazény termálneho kúpaliska pre verejnosť otvorili v roku 1993 a v roku 1996 boli v blízkosti vybudované vodou vyhrievané skleníky na pestovanie paradajok. Výraznou zmenou prešiel areál po rozsiahlych investíciách a od roku 2006 pribudli k bazénom i reštauračné a ubytovacie služby.

V lete 2008 pribudli nové vonkajšie bazény, tobogany a šmýkačky. Počet bazénov sa rozrástol na 16, čím sa areál stal jedným z najväčších na Slovensku. Bol vybudovaný letný vstup s pokladňami a zázemím pre návštevníkov a rozšírili sa ubytovacie kapacity. Vodný park sa v súčasnosti rozprestiera na ploche 6 ha, z čoho tvoria 0,5 ha vodné plochy.

Bazény
------

V areáli sa nachádza celkovo 23 bazénov. Celoročne je otvorených 8 vonkajších bazénov s geotermálnou vodou, teplou od 27 do 39 °C. Vnútorné bazény s vodou teplou od 27 do 38 °C sú vybavené podvodnými sedacími lavicami, masážnymi tryskami, bublinkovačmi a chrličmi. V átriu sú 2 antikorové vírivky.

### Geotermálna minerálna voda

V roku 1987 narazili v hĺbke 1 998 m na zdroj geotermálnej vody s teplotou 60,5 °C a výdatnosťou 45 l/s. Objavený horúci minerálny prameň pôsobí liečebne na pohybové a dýchacie ústrojenstvo, má priaznivé kozmetické účinky a vďaka prvku lítium pozitívne vplýva aj na psychiku. [chýba zdroj]

Horúca voda, ktorej vek a biologická sterilizácia sa odhaduje na 27 000 rokov, obsahuje vápnik, horčík, sodík, draslík, železo, mangán, mimoriadne množstvo síranov, bikarbonáty, voľný oxid uhličitý a ďalšie minerály.[chýba zdroj]

Doplnkové služby
----------------

### Stravovanie

V areáli rekreačného strediska je široká ponuka stravovacích kapacít. Dostatočnú kapacitu pre návštevníkov zabezpečujú reštaurácie, bary, kaviarne, bufety a stánky rýchleho občerstvenia.

### Ubytovanie

Ubytovanie zabezpečuje trojica hotelov, ktorých kapacita dosahuje takmer 500 osôb. K dispozícií sú nadštandardne vybavené dvojlôžkové izby s možnosťou prístelky, apartmány a štúdia.

### Relax

Súčasťou Vodného parku je aj:

* *wellness centrum* s 5 saunami s inhaláciami, vodnou smršťou, vírivkou a pod.
* *relax centrum* s fitnescentrom, masážami či soláriom
* *Thai relax centrum* s ponukou thajských masáží

### Kongresové centrum

Súčasťou ubytovacieho komplexu sú aj 4 kongresové a konferenčné sály s kapacitou od 15 do 100 osôb, vhodné pre usporiadanie firemných akcií, školení a kongresov.

Galéria
-------

* Vstup do Vodného parku Vstup do Vodného parku
* Vnútorné bazény Vnútorné bazény
* Bazén s termálnou vodou Bazén s termálnou vodou
* Hotel Termal Hotel Termal

Panoráma
--------

Iné projekty
------------

Commons
* Spolupracuj na Commons Commons ponúka multimediálne súbory na tému **Vodný park Bešeňová**

Externé odkazy
--------------

* Oficiálna stránka strediska